Ελληνικά

English

Deutch

Αρχική
|

Ταυτότητα
|

Μέλη
|

Ελληνικό
κρασί |

Οινοτουρισμός
|

Events
|

Gallery
|

Forum

Επικοινωνία

Site
map

Links

Glossary

Πελοπόννησος

Θράκη

Μακεδονία

Ήπειρος

Θεσσαλία

Κεντρική
Ελλάδα

Πελοπόννησος

Νησιά
του Αιγαίου Πελάγους

Κρήτη

Νησιά
του Ιονίου Πελάγους

Πελοπόννησος

Η
Πελοπόννησος είναι η μεγαλύτερη οινοπαραγωγός περιοχή
της Ελλάδας. Από 220.000 στρέμματα αμπελώνων, κάθε χρόνο
παράγονται γύρω στα 1.500.000 εκατόλιτρα κρασιών. Λευκά,
ροζέ, ερυθρά, αφρώδη, γλυκά… η γκάμα τους είναι πολύ
μεγάλη. Ξακουστές Ονομασίες Προέλευσης: Νεμέα,
Μαντινεία, Πάτρα, Μοσχάτο Πατρών, Μαυροδάφνη Πατρών,
Μοσχάτο Ρίου Πατρών και Τοπικοί Οίνοι: Πελοποννησιακός,
Κορίνθου, Αχαϊκός, Κλημέντι, Αρκαδίας, Ηλείας, Ιλίου,
Τεγέας, Λακωνίας, Μονεμβασίας, Μεσσηνίας, Πυλίας,
Τριφυλίας, Λετρίνων, Πισσάτιδος, Πλαγιών Αιγιαλείας,
Πλαγιών Πετρωτού.

Νεμέα

Ο αμπελώνας της Νεμέας αναπτύσσεται
στον κάμπο μέχρι και τους πρόποδες του Κυλληνίου Όρους,
σε έκταση 22.000 στρεμμάτων. Τα αμπέλια αρχίζουν στα 200
και φτάνουν στα 850 μέτρα, με μοναδική ποικιλία
σταφυλιού το Αγιωργίτικο. Βαθύ μπλε, με σφαιρικές ρόγες
και παχύ φλοιό, το πανέμορφο, χαρισματικό σταφύλι με τη
βελούδινη επιδερμίδα είναι περιζήτητο. Ευδοκιμεί όμως
και διαπρέπει εδώ όπου οι δροσεροί βοριάδες και οι
χαμηλές θερμοκρασίες, που συνήθως επικρατούν, βοηθούν
στην ομαλή ωρίμανσή του.
Από το 1971 το ερυθρό, ξηρό
κρασί Νεμέα, ένα από τα πιο κλασικά ερυθρά της χώρας
μας, ανήκει στην κατηγορία των Ο.Π.Α.Π. Καθώς όμως η
Νεμέα είναι η μεγαλύτερη ζώνη Ο.Π.Α.Π της Ελλάδας, είναι
προφανές πως εμφανίζει και εξαιρετική ανομοιογένεια.
Διαφορετικά υψόμετρα, εδάφη, μικροκλίματα συνθέτουν ένα
παζλ πολυπλοκότητας που αυτόματα μεταφράζεται σε πληθώρα
από τύπους
κρασιού.

Μαντινεία

Οι
αμπελώνες της αμπελουργικής ζώνης της Μαντινείας
βρίσκονται βορειοανατολικά της Τρίπολης. Το υψόμετρο
ξεπερνά τα 650 μέτρα και το έδαφος είναι εν γένει φτωχό,
καλά σταγγιζόμενο. Όσο για το κλίμα, χαρακτηρίζεται από
πολλές βροχές και χιόνια τον χειμώνα, συχνές μπόρες και
καταιγίδες το καλοκαίρι και θερμοκρασίες χαμηλές,
συγκριτικά με τις περισσότερες άλλες περιοχές της
ηπειρωτικής χώρας. Αυτά τα στοιχεία του οικοσυστήματος
συντελούν στην επιμήκυνση της περιόδου ωρίμανσης των
σταφυλιών. Έτσι τ’ αμπέλια στη Μαντινεία ωριμάζουν
συνήθως στο δεύτερο δεκαπενθήμερο του Σεπτεμβρίου,
αρκετά αργά για μια νότια ελληνική περιοχή.
Τα
σταφύλια που καλλιεργούνται είναι δύο λευκά: το
Μοσχοφίλερο και η Ασπρούδα. Η ντίβα του αμπελώνα είναι
βεβαίως το πρώτο που κυριαρχεί και στις καλλιέργειες. Το
Μοσχοφίλερο το βρίσκουμε αποκλειστικά εδώ, αν κι ένας
λιγότερο αρωματικός κλώνος, το Φιλέρι, καλλιεργείται στη
νότια Πελοπόννησο, στη Λακωνία. Είναι σταφύλι με ελαφρώς
κοκκινωπή φλούδα, όμως το κρασί που παράγουν στη
Μαντινεία από την οινοποίησή του, είναι λευκό. Ένα άλλο
χαρακτηριστικό του Μοσχοφίλερου είναι το έντονο, εύκολα
αναγνωρίσιμο άρωμά του. Με μοσχατίζουσες νότες θυμίζει
στην πιο καθαρή έκφρασή του τριαντάφυλλο, ενώ στα πιο
πολύπλοκα κρασιά μπορεί να πλαισιωθεί από αρώματα μέντας
και λεμονιού. Τέλος πρέπει να έχουμε υπόψη μας πως το
Μοσχοφίλερο ακόμα και στην πλήρη ωρίμανσή του,
εμφανίζεται με ευχάριστη οξύτητα. Όλα τα παραπάνω
εκφράζουν τον χαρακτήρα των λευκών ξηρών κρασιών της
Μαντινείας. Λαμπερά, αρωματικά, φίνα, κομψά και ζωηρά,
φέρουν την ένδειξη Ο.Π.Α.Π. Ο χαρακτήρας του
Μοσχοφίλερου έχει οδηγήσει τους οινοπαραγωγούς της ζώνης
στην παραγωγή και αξιόλογων αφρωδών
κρασιών.

Αχαΐα

Με
αμπελώνες που ξεπερνούν τις 67.000 στρέμματα, μας
προτείνει 4 κρασιά Ονομασίας Προέλευσης. Το μοναδικό
ξηρό είναι το λευκό φρουτώδες Ο.Π.Α.Π. Πάτρα που
φτιάχνεται από Ροδίτη. Κι όταν τα σταφύλια προέρχονται
από ορεινούς και με ελεγχόμενη παραγωγή αμπελώνες, τότε
το κρασί ξαφνιάζει με την ιδιαίτερα έντονη μύτη και την
πληθωρική του γεύση.
Τα υπόλοιπα τρία κρασιά
Ονομασίας Προέλευσης της Αχαΐας είναι γλυκά και Ο.Π.Ε.:
Μοσχάτο Πατρών, Μοσχάτο Ρίου Πατρών και η παγκοσμίως
γνωστή Μαυροδάφνη Πατρών. Τα δύο πρώτα παράγονται από το
λευκό Μοσχάτο, γνωστό στην παγκόσμια αμπελογραφία ως
Muscat blanc a petits grains. Το τρίτο, από το σταφύλι
Μαυροδάφνη και Μαύρη Κορινθιακή.
Λίγο πιο έξω από το
Αίγιο, βρίσκεται η Αιγιάλεια, μια
περιοχή που είναι ολόκληρη ένα εξαιρετικό φυσικό τοπίο
με εκπληκτική θέα στη θάλασσα. Μια ζώνη, της οποίας οι
αρετές αναφέρονται από τον Παυσανία ακόμη, στα Αχαϊκά
του. Εκτός των άλλων όμως, η Αιγιαλεία, στις πλαγιές του
Παναχαϊκού όρους και του Χελμού, είναι ένας χαρισματικός
και πολυσχιδής αμπελότοπος. Στους βορινούς λόφους που
απολαμβάνουν δροσερά ρεύματα αέρα, και σε αμπέλια με
χαμηλότερες στρεμματικές αποδόσεις από την υπόλοιπη
Αχαΐα, παράγονται οι Τοπικοί Οίνοι Αιγιαλείας. Λευκοί με
ιδιαίτερο στυλ και πλούσιοι ερυθροί με χαρακτήρα που
εξελίσσεται όμορφα μέσα στο χρόνο. Στην ποικιλιακή τους
σύνθεση συμμετέχουν οι ποικιλίες: Ροδίτης, Chardonnay,
Λαγόρθι, Cabernet Sauvignon, Merlot.

Ηλεία

Σε αμπελώνες γύρω
από τον Πύργο παράγονται οι Τοπικοί Οίνοι Λετρίνων, από
το Refosco - ερυθρό σταφύλι βορειοϊταλικής προέλευσης,
ρωμαλέο, ανθεκτικό στις ασθένειες, με νεύρο και πλούσιο
σε τανίνες- και τη Μαυροδάφνη που με το βελούδινο
άγγιγμά της ολοκληρώνει την προσωπικότητα του κρασιού.
Οι ενδείξεις Τοπικός Οίνος Πισσάτιδος και Ηλείας αφορούν
στα λευκά, ροζέ και ερυθρά κρασιά από τις παραπάνω
ποικιλίες καθώς επίσης από Ροδίτη, Φιλέρι, Chardonnay,
Sauvignon Blanc, Viognier, Grenach
Rouge.

Μεσσηνία

Το
σχετικά χαμηλό υψόμετρο, το εύφορο έδαφος, το γλυκό
κλίμα, η μεγάλη ηλιοφάνεια και οι ξηροθερμικές συνθήκες
που επικρατούν κατά την περίοδο της ωρίμανσης των
σταφυλιών, έχουν καθορίσει και την ποικιλιακή σύνθεση
του αμπελώνα της Μεσσηνίας. Από τις ελληνικές ποικιλίες
φυτεύτηκαν ο Ροδίτης, το Φιλέρι, το Ασύρτικο, το Φωκιανό
και η Μαντηλαριά. Κυρίως όμως οι αμπελουργοί στράφηκαν
στα ξενικά σταφύλια. Chardonnay, Ugni blanc, Cabernet
Sauvignon, Cabernet Franc, Grenache rouge, Merlot,
Carignan καλύπτουν το μεγαλύτερο τμήμα των αμπελώνων.
Και τα κρασιά που παράγονται, κυκλοφορούν με ένδειξη
Τοπικών Οίνων Μεσσηνίας, Πυλίας, Τριφυλίας.

Λακωνία

Οι αμπελώνες της
Μονεμβασιάς και γενικά της Λακωνίας –έκτασης περίπου
7.000 στρεμμάτων- βασίζονται σε ελληνικές ποικιλίες. Από
τη λευκή Κυδωνίτσα, που καλλιεργείται αποκλειστικά εδώ,
σε συνδυασμό με τις επίσης τοπικές Μονεμβασιά,
Πετρουλιανό, Θράψα και το εκλεκτό Ασύρτικο παράγονται οι
λευκοί Τοπικοί οίνοι Λακωνίας και Μονεμβασίας.
Αντίστοιχα, στην ποικιλιακή σύνθεση των πλούσιων σε
αρώματα και γεύση ερυθρών Τοπικών Οίνων υπεισέρχεται το
Μαυρούδι (μια παλιά ερυθρή ποικιλία που εικάζεται πως
συμμετείχε στην παραγωγή της Malvasia) και το
Αγιωργίτικο.

Νομοθεσία

Στατιστικές
- Μελέτες

Επικοινωνία
Μελών

ΠΡΟΣΘΗΚΗ
ΣΤΑ ΑΓΑΠΗΜΕΝΑ | ΑΠΟΣΤΟΛΗ
ΣΕΛΙΔΑΣ

Επιμέλεια: Wine
Plus | Σχεδιασμός: Redfish | Ανάπτυξη: Apogee
Information Systems